b'\n_START_ARTICLE_\nKalio tr\xc4\x85\xc5\xa1a\n_START_SECTION_\nNaudojamos tr\xc4\x85\xc5\xa1os\n_START_PARAGRAPH_\nI\xc5\xa1 kalio tr\xc4\x85\xc5\xa1\xc5\xb3 Lietuvoje naudojamas kalio chloridas (KCl). Tai svarbiausioji kalio tr\xc4\x85\xc5\xa1a. Turi 59 -61\xc2\xa0% K\xe2\x82\x82O. Tai da\xc5\xbeniausiai balti (rusvi arba pilki) ir smulk\xc5\xabs (0,15\xe2\x80\x930,75 mm) kristalai. Gerai tirpsta vandenyje. Beriamas \xc4\xaf dirv\xc4\x85 anksti (prie\xc5\xa1 s\xc4\x97j\xc4\x85), kad vanduo sp\xc4\x97t\xc5\xb3 i\xc5\xa1plauti chlor\xc4\x85. \xc4\xae Lietuv\xc4\x85 atsive\xc5\xbeama i\xc5\xa1 Soligorsko (Baltarusija)._NEWLINE_Kalio sulfatas (K\xe2\x82\x82 SO\xe2\x82\x84), gaunamas i\xc5\xa1 kalio chlorido tirpalo, veikiamo magnio sulfatu. Turi 45 -52\xc2\xa0% K\xe2\x82\x82O. Tai balti, smulk\xc5\xabs kristaliniai milteliai. Kadangi jo gaminama nedaug (brangus), vartojamas tik chlorui jautriems augalams (pvz., tabakui, pomidorams, linams, bulv\xc4\x97ms) tr\xc4\x99\xc5\xa1ti._NEWLINE_Kalio karbonatas/ pota\xc5\xa1as (K\xe2\x82\x82CO\xe2\x82\x83), gaunamas kaip aliuminio gamybos i\xc5\xa1 nefelino atlieka. Turi 55 -56\xc2\xa0% K\xe2\x82\x82O. Stiprios \xc5\xa1armin\xc4\x97s reakcijos. Greitai dr\xc4\x97ksta, tirpsta. Vartojamas r\xc5\xabg\xc5\xa1\xc4\x8dioms dirvoms ir chlorui jautriems augalams tr\xc4\x99\xc5\xa1ti. Med\xc5\xbeio pelenai turi ~ 14\xc2\xa0% K\xe2\x82\x82O, cemento dulk\xc4\x97s ~ 15\xc2\xa0%.\n_START_SECTION_\nNauda augalams ir naudojimas\n_START_PARAGRAPH_\nKalis reguliuoja augal\xc5\xb3 maitinim\xc4\x85, didina atsparum\xc4\x85 ligoms, ma\xc5\xbeina nitrat\xc5\xb3 susikaupim\xc4\x85, kalio jonai yra vieni i\xc5\xa1 pagrindini\xc5\xb3 jon\xc5\xb3 l\xc4\x85steli\xc5\xb3 biopotencial\xc5\xb3 susidaryme. Sudaro 1\xe2\x80\x932\xc2\xa0% augal\xc5\xb3 sausos med\xc5\xbeiagos. Daugiau jo jaunose augalo dalyse ir lapuose. Jis dalyvauja fotosintez\xc4\x97s procese, t. y., susidarant cukrums ir krakmolui, taip pat greitina baltym\xc5\xb3 sintez\xc4\x99 aktyvindamas fermentus, katalizuojan\xc4\x8dius pektid\xc5\xb3 susidarym\xc4\x85 i\xc5\xa1 aminor\xc5\xabg\xc5\xa1\xc4\x8di\xc5\xb3. Kai dirvose pakanka kalio, stiebai i\xc5\xa1auga tvirtesni ir atsparesni i\xc5\xa1gulimui._NEWLINE_Kalio tr\xc4\x85\xc5\xa1os paprastai \xc4\xaf dirv\xc4\x85 beriamos su fosforo arba azoto ir fosforo tr\xc4\x85\xc5\xa1omis. Efektyviausiai veikia durpiniuose, salpiniuose, prie sm\xc4\x97lio ir lengvuose vel\xc4\x97niniuose jauriniuose priemolio dirvo\xc5\xbeemiuose. Naudingos visiems augalams, o ypa\xc4\x8d bulv\xc4\x97ms, cukriniams runkeliams, pa\xc5\xa1ariniams \xc5\xa1akniavaisiams, tabakui, linams, kanap\xc4\x97ms, ank\xc5\xa1tiniams augalams, kukur\xc5\xabzams, \xc5\xbeiemken\xc4\x8diams, pa\xc5\xa1arin\xc4\x97ms \xc5\xbeol\xc4\x97ms. Tr\xc4\x99\xc5\xa1iant jomis nuolat be kalki\xc5\xb3 priedo, did\xc4\x97ja dirvo\xc5\xbeemi\xc5\xb3 r\xc5\xabg\xc5\xa1tingumas. \xc5\xbdiemken\xc4\x8diams kalio tr\xc4\x85\xc5\xa1os beriamos ruden\xc4\xaf, prie\xc5\xa1 s\xc4\x97j\xc4\x85, cukriniams ir pa\xc5\xa1ariniams runkeliams da\xc5\xbeniausiai t. p. i\xc5\xa1 rudens, dobilams ir ganykloms \xe2\x80\x93 anksti pavasar\xc4\xaf. Kai dirvos tr\xc4\x99\xc5\xa1iamos nedidel\xc4\x97mis m\xc4\x97\xc5\xa1lo normomis (20 t/ha), kalio tr\xc4\x85\xc5\xa1\xc5\xb3 normos ma\xc5\xbeinamos pusiau.'